Dobbel Hoseth gir RBK gull-mulighet på Lerkendal
– Jeg tok fra de et cupgull, så da er det vel greit å gi dem seriegullet, sier Hoseth til VG. I 2013 scoret han 3-2-målet da Molde slo Rosenborg 4 – 2 i cupfinalen. Lørdag kom han fra benken og satte inn en dobbel som var med på å sikre Aalesund seieren over Rosenborgs teoretiske gull-rival Stabæk. Stabæk står dermed med 53 poeng og tre kamper igjen å spille. Vinner Rosenborg mot Bodø/Glimt søndag har trønderne 64 – og kan feire sitt første seriegull siden 2010 foran egne supportere på Lerkendal. – Fint resultat å få servert på en lørdag. Nå skal vi vinne i morgen (søndag) og få feiret gullet, sms-melder Rosenborg-spiller Pål André Helland til VG – og avslutter med en tommel opp. Rosenborg-trener Kåre Ingebrigtsen, som må klare seg uten en fortsatt skadet Helland mot Bodø/Glimt, hevder Stabæks overraskende tremålstap ikke betyr noe som helst. – Dette påvirker oss ingen verdens ting. For oss handler det om tre poeng. Det er alt det handler om. Vi skal vinne de fire kampene vi har igjen, og hva Stabæk gjør er uinteressant, sier han til Adresseavisen. Stabæk-trener Bob Bradley var en skuffet mann etter tapet mot Aalesund. Ikke fordi gullet kan være i trøndernes hender søndag – deres egen sjanse mener han forsvant etter 1-0-tapet på Lerkendal 13. september – men over prestasjonen mot Aalesund. – Keeperen deres gjorde flere gode redninger, og vi ble frustrerte. jeg er ikke fornøyd med måten vi svarte på da de tok ledelsen, og da de satte inn 3 – 1 var kampen avgjort. For oss blir det viktig å avslutte sesongen på en god måte, sier Bradley til VG.Det begynte svært forsiktig på Nadderud. Stabæk som hadde vunnet sine tre siste kamper opptrådte merkelige passive fra start, og det var Aalesund som skapte kampens første sjanse. Leke James headet fra syv meter forbi keeper Mande Sayouba, men ballen ble reddet på streken. Stabæk greide ikke å få opp tempo på ballen mot et lavtliggende bortelag. Men etter 27 minutter fikk de en gavepakke form av et straffespark Aalesund burde unngått. Med Yassine El Ghanassy i ryggen skulle Akeem Latifu kontrollere et gjennomspill inn til keeper Grytebust, men da Latifu satte på håndbrekket var Grytebust på mellomdistanse og endte med å felle Stabæk-angriperen som kom først på ballen. – Det var litt klønete av meg, jeg skulle skli ut og fange ballen, men så fikk han (El Ghanassy) foten på den. Heldigvis gjorde jeg opp for meg, sier Grytebust til VG. Keeperen reddet nemlig straffesparket fra samme El Ghanassy, og et par minutter etterpå stoppet han også avslutningen fra Luc Kassi som kom alene gjennom. – Grytebust var enorm i dag. Han er i så god form at han til og med laget et straffespark for å kunne redde det, sier Aalesund-trener Trond Fredriksen. Les også: KFUM rykket opp – mener klubben er helt unikOg da hjemmelaget sløste ble de straffet i den andre enden av banen. Aalesund måtte gjøre et bytte da Fredrik Carlsen haltet av banen med skade, og inn kom en gammel kjenning som ikke trengte lang tid på å markere seg. Henrik Bjørdal snurret rundt med halve Stabæk-laget ute på venstrekanten, og etter å ha vendt dem alle svimle la han inn foran mål der Magne Hoseth bredsidet ballen i mål fra 12 – 13 meter – hans andre berøring på ballen. – Jeg har trent godt og var klar for å bidra hvor jeg kom innpå. Jeg føler jeg fortsatt har nivået som trengs inne for å spille på toppnivå, bare jeg holder meg skadefri, sier Hoseth. Ett minutt før pause kom nok en mulighet for Stabæk til å score, og nok en duell mellom El Ghanassy og Grytebust. Fikst kombinasjonsspill åpnet Aalesund-forsvaret og sendte El Ghanassy alen gjennom, men igjen var Grytebust best og stoppet avslutningen med en god redning. – Jeg trivdes skikkelig utpå der. Mot et topplag, på gress og med flomlys. Det var veldig gøy, sier Grytebust. Les også: Start-fansen angrep politiet i SandefjordEtter pause fortsatte Stabæk kjøret fra slutten av førsteomgangen. Ernest Asante satte fart på høyrekanten etter bare minuttet spilt, men avslutningen fra 16 meter gikk utenfor lengste stolpe. Der Stabæk ikke hadde marginene på sin side, var Aalesund mer venn med tilfeldighetene. Fem minutter inn i omgangen skaffet Bjørdals dribleraid fra høyrekanten og inn i banen laget et frispark midt foran mål på ca. 24 meter. Jo Nymo Matland tok ansvaret, og via et hode i Stabæk-muren landet ballen i motsatt hjørne av der keeper Sayouba var på vei. Målet så ut til å ta litt brodden av Stabæk som ikke greide å opprettholde presset. Selv om de beholdt et ballmessig overtak, ga de bort mer og mer rom og etter hvert også sjanser til gjestene fra Sunnmøre. Først var midtstopper Nicolai Næss redningen da han stoppet en pasning fra Bjørn Helge Riise mot Henrik Bjørdal på blankt mål. Så satte Oddbjørn Lie ballen i nettveggen etter en Aalesund-corner, før Leke James traff samme sted på en frispilling fra Bjørdal.Kvarteret før slutt fikk imidlertid hjemmelaget en livline da El Ghanassy slo inn fra vingen. Ballen var innom et par Aalesund-spillere før Ernest Asante satte inn reduseringen fra kort hold. For dem som ventet fullt kjør fra hjemmelaget tok det imidlertid bare fem minutter før det kom enda en kalddusj. Aalesund kontret, og Magne Hoseth spilte fri Leke James som tverrvendte og tvang frem en god redning av Mande Sayouba. På returen kom Hoseth først, og viste utsøkt teknikk da han rundet Sayouba og satte ballen i stolpen og inn fra nesten død vinkel. Da klokken nærmet seg 90 minutter meldte også Leke James seg på scoringslisten med en kontant avslutning som sørget for at sluttresultatet ble 4 – 1 til Aalesund. – Jeg er stolt av innsatsen vi legger ned. Stabæk er et godt lag, men vi fikk kampen dit vi ville. Og det er lov å ha en god keeper, sier Aalesund-trener Trond Fredriksen.
(Stabæk -Aalesund 1-4) Innbytter Magne Hoseth scoret to ganger for Aalesund og sørget med det for at Rosenborg kan feire seriegull om trønderne slår Bodø/Glimt søndag.